上劉推官一首
作者：彭汝礪
朝代：宋

paragraphs: 盛旦登高第，青衫偃壯圖。
蘭臺收碩德，蓮幙得真儒。
江左風流敝，鄱陽習俗污。
晨昏叢獄訟，利病倚謀謨。
郡政頹綱整，都民舊瘼蘇。
英聲傳士庶，清議滿江湖。
事業人之表，機籌帝所需。
大臣交薦擢，榮召計須臾。
有客材無似，謀身計大迂。
志憎時態薄，道欲古人俱。
寓跡文章苑，棲魂典籍郛。
傾螺思測海，擿埴强求塗。
不見孔之卓，安知柴也愚。
駑蹤誰警策，弱質寡持扶。
與物睽違甚，惟公顧盼殊。
滯頑真瓦礫，拂拭過璠璵。
陋學慚無狀，浮名出不虞。
見知雖鮑叔，蒙遇豈夷吾。
朽木依刀尺，堅金屬範模。
會須終盛賜，俾得望亨衢。